Lørdag aften er gruppen 'Men in Black, Denmark' mødt op i Aalborgs gader for at demonstrere. Politiet skønner, at omkring 50 til 65 personer deltager. Demonstrationen begyndte i Kildeparken omkring klokken 17.30, men kort tid efter måtte Nordjyllands Politi gribe ind over for flere af de sortklædte fremmødte. Ifølge politiet agerede de ikke med ro og orden og afveg fra den aftalte rute under demonstrationen. Kort efter klokken 18 er status, at politiet har anholdt fem personer. - De er blevet sigtet for at overtræde fyrværkeriloven, da de fyrede fyrværkeri af undervejs på ruten, siger Nordjyllands Politi til TV2 Nord. Demonstrationen forventes at bevæge sig ad ruten fra Kildeparken til Vesterbro, Kastetvej, Aalborg Stadion, Annebergvej, Reberbansgade, Vesterbro og Kildeparken. Det oplyser Nordjyllands Politi på Twitter. - Vi følger demonstrationen tæt og er i dialog med deltagerne. Vores mål er at sikre, at demonstrationen forløber i ro og orden. Gør den ikke det, griber vi naturligvis ind, siger vicepolitiinspektør hos Nordjyllands Politi, Sune Myrup. "Vi har fået nok" - "Grundloven skal overholdes" Demonstranterne er mødt op i mørkklædt tøj med trommer, slagråb og skilte med budskaber som eksempelvis "Vi har fået nok", "Vælt regeringen og "Grundloven skal overholdes" Gruppen, der går under navnet "Men in Black, Denmark", demonstrerer blandt andet imod regeringens og myndighedernes håndtering af coronasituationen. - 2020 var året, hvor mange i den danske befolkning fik nok af regeringens angreb på vores friheder, under dække af en krisehåndtering, skriver gruppen på et tidligere opslag på deres facebookside, "Men in Black, Denmark". I et andet opslag, også fra 2020, skriver de følgende: - Vi var ude at markere den stigende utilfredshed i befolkningen med regeringens coronahåndteringer, herunder: Tvangsindførelse af mundbind, nedlukning af især små virksomheder, (...) grundlovsbrud, fjernelse af selvbestemmelse hos den ældre befolkning, (...) og ikke mindst håndteringen af minkskandalen, skrev gruppen i december på Facebook. En grundlovssikret ret til at forsamles til demonstrationer Nordjyllands Politi kendte til demonstrationen på forhånd, og derfor meddelte de tidligere på lørdagen, at borgerne vil kunne forvente at se et meget synligt politi i byen i løbet af lørdag aften. Selvom det nuværende forsamlingsforbud lyder på, at man kun må forsamles op til fem personer, så er det imidlertid ikke gældende ved en demonstration. - Alle har en grundlovssikret ret til at forsamles for at ytre sig, og det er således ikke i strid med det aktuelle forsamlingsforbud, forklarer vicepolitiinspektør Sune Myrup. Vicepolitiinspektøren understreger dog, at politiet har tænkt sig at holde et særligt skarpt øje med, at demonstrationen forløber i god ro og orden.

Opsummering:
Kort tid efter demonstrationen begyndte, måtte Nordjyllands Politi gribe ind over for flere af de sortklædte fremmødte.